ائله بیلمه‌یک کی، مقدس‌لیک یالنیز دینی دیرلرله اؤلچولور. بیر میللتی بیر آرایا گتیرن، بیر بایراق آلتیندا بیرلشدیرن، بیر هیمن آلتیندا قورورلان‌دیران دؤولت و دؤولتچی‌لیک آنلاییشی مقد‌دن ده مقدس‌دیر.
18  اکتبر آذربایجانین میلی مستقیل‌لیک گونو – 1918.جی ایلین 28 ماییندا اعلان ائدیلن ایلک تورک-ایسلام جمهوریتی‌نین وارثی اولان آذربایجان جمهوریتی‌نین یئنی‌دن ظهور گونودور.
هر زامان فخر ائتمک اوچون گئچمیشه بویلانیریق، آذربایجان و ایران تورپاق‌لارینی 1100 ایلدن آرتیق ایداره ائتمیش و بو اراضی‌لرده تورک سوی‌لو دؤولت‌لر قورموش اجدادلاریمیزلا فخر ائتمیشیک. آمما یاخین تاریخین ان گؤزل تاریخی دؤولتین دونیادا ایلک دفعه اولا‌راق سولاله دئییل، ابدی، از‌لی تورپاق‌لاری‌نین آدی ایله آدلانماسی اولدو.
آذربایجان قاتاری دا یول‌لارا چیخدی
داغیلاندا قوجا شرقین دومان دونیاسی
آذربایجان – مایاسی نور، غایه‌سی نور کی
هر داشین‌دان آلوو دیل‌لی اوخ اولا بیلر
آذربایجان دئییلنده آیاغا دور کی
آنا یوردون اوریینه توخونا بیلر
اؤلمز آذربایجان شاعری ممد آرازین اؤلمز روح دولو آزربایجان شعری.
نه یاخشی کی، آذربایجان دؤولت اولا‌راق واردیر، همیشه ده وار اولسون!
دؤولت ندیر؟ میللتین یاراتدیق‌لاری‌نین، مادی و معنوی دیرلری‌نین صاحیبی، قورویوجوسو، مودافع‌چی‌سی. بو دا بیر اصل‌دیر کی، میللت دؤولتینه، حؤکومت خالقینا صاحیب چیخمازسا، نه میللت اولار، نه دؤولت.
یاشاسین آذربایجا آدینی اؤزونده یاشا‌دان آذربایجان دؤولتی.
عزیز دوست‌لار، میلی مستقیل‌لیک گونوموز موبا‌رک اولسون!
خاطیرلاداق کی، 20.جی عصرین سون‌لاریندا اس‌اس‌ری-نین داغیلماسی ایله یارانان تاریخی شرایط نتیجه‌سینده آذربایجان دؤولت مستقیل‌لیگینی ابده ائتمیش‌دیر. 1991.جی ایل اکتبرین 8-ده آذربایجان عالی شوراسی‌نین ایشه باشلانان نؤوبدن کنار اوتورومو 4 گون مذاکیره‌لر آپاریب. نهایت، 1991.جی ایل اکتبرین 18-ده عالی سووئتین اوتوروموندا تاریخی سند - دؤولت مستقیل‌لیگی حاقحقیندا آنایاسا قراری قبول ائدیلیب.
همین واخت قرارین له‌‌ینه شورانین 360 وکیلین‌دن 258-ی سس وئریر، یئرده قالان‌لار یا اوتوروما قاتیلماییب، یا دا اونون علیه‌ینه سس وئریب‌لر. آنایاسا قراریندا گؤستریلیب کی، مستقیل آذربایجان دؤولتی 1918-1920.جی ایللرده مؤوجود اولموش آذربایجان خالق جمهوریتی‌نین حقوقی وارثی‌دیر. آنایاسا قراری 6 فصیل، 32 ماده‌دن عبارت‌دیر.
1991.جی ایل دسامبرین 29دا خالق رفراندوموندا مسئله مذاکیره‌یه چیخاریلیب و اها‌لی‌نین 95%-ی سس‌وئرمه‌ده ایشتیراک ائده‌رک اؤلکه‌نین مستقیل‌لیگینه، اگمن‌لیگینه و ایستیقلالیتینه سس وئریب.
آذربایجانین مستقیل‌لیگی الده اولونان‌دان سونرا دؤولت بایراغی، هیمنی و گئربی حاقیندا دا قانون‌لار قبول ائدیلیب.
